SISUKORD

1........... EAGFi 2013. aasta eelarvemenetlus................................................................................ 3

2........... EAGFi sihtotstarbeline tulu.............................................................................................. 3

3........... Märkused EAGFi 2013. aasta eelarve täitmise kohta....................................................... 4

4........... EAGFi sihtotstarbelise tulu rakendamine.......................................................................... 6

5........... Järeldused...................................................................................................................... 7

1. lisa || EAGFi assigneeringute esialgne kasutamine kuni 30.4.2013

1. Sissejuhatus

1. lisas on esitatud eelarve tegelik täitmine ajavahemikul 16. oktoobrist 2012 kuni 30. aprillini 2013, võrreldes kulude profiiliga, mis on välja töötatud nõukogu määruse (EÜ) nr 1290/2005[1] artikli 20 kohaselt arvutatud näitaja põhjal.

2. EAGFi sihtotstarbeline tulu

Vastavalt nõukogu määruse (EÜ) nr 1290/2005 (ühise põllumajanduspoliitika rahastamise kohta) artiklile 34 käsitatakse vastavuse kontrolli otsuste kohastest finantskorrigeerimistest ja eeskirjade eiramisest tulenevat ning piimamaksust laekuvat tulu EAGFi kulude rahastamiseks määratud sihtotstarbelise tuluna. Nimetatud artikli kohaselt võib sihtotstarbelist tulu kasutada EAGFi kulude rahastamiseks. Kui osa sellest tulust jääb kasutamata, kantakse see automaatselt üle järgmisse eelarveaastasse[2].

EAGFi 2013. aasta eelarve hõlmab mõlemat: komisjoni viimast prognoosi turumeetmete ja otsetoetustega seotud eeldatavate kulude rahastamise kohta ning asjaomase eelarveaasta jooksul eeldatavasti laekuva sihtotstarbelise tulu ja eelmisel eelarveaastal kasutamata jäänud sihtotstarbeliste tulude kohta. Komisjon võttis 2013. eelarveaasta EAGFi assigneeringute summat käsitlevas ettepanekus arvesse eeldatavasti laekuva sihtotstarbelise tulu kogusummat ning taotles 2013. aasta eelarveprojektis assigneeringute tegemist, mille summa arvutamiseks lahutatakse hinnanguline sihtotstarbeline tulu hinnanguliselt vajaminevast summast. Eelarvepädevad institutsioonid võtsid vastu EAGFi uue eelarve, võttes arvesse eeldatavasti laekuvat sihtotstarbelist tulu.

2013. aasta eelarve koostamise ajal hindas komisjon kasutada oleva sihtotstarbelise tulu kogusummaks 1 533 miljonit eurot. Täpsemalt:

– 2013. eelarveaasta jooksul eeldatavasti laekuva sihtotstarbelise tulu suuruseks hinnati 628 miljonit eurot. Vastavuse kontrolli kohaste korrektsioonide ja eeskirjade eiramisega seoses laekuva tulu suuruseks hinnati vastavalt 389 miljonit eurot ja 161 miljonit eurot. Piimamaksust laekuva tulu suuruseks hinnati 78 miljonit eurot.

– 2012. eelarveaastast 2013. eelarveaastasse eeldatavasti ülekantava sihtotstarbelise tulu suuruseks hinnati 905 miljonit eurot (koos suhkrutööstuse ümberkorraldusfondi saldo hinnangulise suurusega 675 miljonit eurot).

Komisjon eraldas 2013. aasta eelarves kõnealuse 1 533 miljoni euro suuruse esialgu prognoositud tulu kahe kava jaoks. Täpsemalt:

– 500 miljonit eurot eraldati puu- ja köögiviljasektori tootjaorganisatsioonide rakendusfondidele ning

– 1 033 miljonit eurot eraldati ühtsele otsemaksete kavale.

Nende kahe kava jaoks kiitsid eelarvepädevad institutsioonid komisjoni ettepaneku alusel heaks vastavalt 267 miljoni euro ja 30 635 miljoni euro suurused assigneeringud. Eespool nimetatud heakskiidetud assigneeringute ja sihtotstarbelise tulu summa on vastavuses assigneeringute hinnangulise koguvajadusega, mis puu- ja köögiviljasektori tootjaorganisatsioonide rakendusfondide puhul on 767 miljonit eurot ja ühtse otsemaksete kava puhul 31 668 miljonit eurot.

1. lisas, mis kajastab 2013. aasta eelarve esialgset täitmist seisuga 30. aprill 2013, on puu- ja köögiviljasektori ning tootmiskohustusega sidumata otsetoetuste sektori eelarveassigneeringute real ära toodud eelnimetatud kahe kavaga seotud heakskiidetud assigneeringud, mille suurus, arvestamata eelnimetatud sihtotstarbelist tulu, on vastavalt 611 miljonit eurot ja 38 076 miljonit eurot. Pärast neile sektoritele eraldatud sihtotstarbelise tulu lisamist suureneb 2013. aasta eelarves prognoositavate assigneeringute kogusumma puu- ja köögiviljasektori puhul 1 111 miljoni euroni ning tootmiskohustusega sidumata otsetoetuste puhul 39 109 miljoni euroni.

3. Märkused EAGFi 2013. aasta eelarve esialgse täitmise kohta

Eelarve esialgse täitmise määr ajavahemikul 16. oktoobrist 2012 kuni 30. aprillini 2013 on esitatud 1. lisas. Seda määra võrreldakse kulude profiiliga, mille aluseks on nõukogu määruse (EÜ) nr 1290/2005 artikli 20 põhjal kehtestatud näitaja. Järgmisena on esitatud lühikommentaar konkreetsete eelarveartiklite kohta, mille puhul 2013. aasta eelarve tegelik ja kavandatud täitmine erinevad kõige rohkem.

3.1. Turumeetmed

Assigneeringute kasutamine sekkumiseks põllumajandusturgudel oli heakskiidetud eelarveassigneeringute tasemest natuke kõrgem, nimelt 36,1 miljoni euro võrra, nagu osutas näitaja tase 30. aprillil 2013. See erinevus tuleneb eelarve täitmise tendentsidest eelkõige puu- ja köögiviljasektoris, veinisektoris ning toiduabiprogrammide puhul.

3.1.1. Toiduabiprogrammid (–88,9 miljonit eurot)

Et assigneeringuid on kasutatud enim puudust kannatavate inimeste abistamise kava jaoks näitajast vähem, sõltub sellest, et kava tuleviku suhtes ei olda kindlad ja seetõttu on enamikus liikmesriikides lükatud kava rakendamine 2013. aastal selle lõpukuudesse. Kuna 2013. aasta on kava viimane aasta, siis tunnevad liikmesriigid kindlasti survet täita sel aastal kogu eelarve, mistõttu komisjon leiab, et tegemist on ajutise erinevusega.

3.1.2. Puu- ja köögivili (+178,6 miljonit eurot võrreldes heakskiidetud assigneeringutega)

Seoses heakskiidetud assigneeringutega on eelarve täitmise määr peamiselt tingitud tootjaorganisatsioonide rakendusfondidele tehtud kulutustest, mida rahastatakse nii eelarve heakskiidetud assigneeringutest kui ka 2013. aasta eelarves sellele kavale eraldatud sihtotstarbelisest tulust (NB! Täpsema teabe saamiseks vt eespool punkt 2). Kõnealune eelarve täitmise määr tuleneb näitaja kohaldamisest seisuga 30. aprill 2013 eelarve heakskiidetud assigneeringute suhtes, mis ei hõlma selle sektori sihtotstarbelist tulu.

Kõnealuse sektori saadaolevate assigneeringute kogusumma on praegu komisjoni arvates piisav liikmesriikide poolt 2013. aastal eeldatavasti tehtavate kulude katmiseks.

1. lisa assigneeringute esialgse kasutamise tabeli joonealuses märkuses* on osutatud, milline oleks olukord, kui näitajat seisuga 30. aprill 2013 oleks kohaldatud kõigi selliste assigneeringute suhtes, mis on eeldatavasti kasutada selle sektori rahastamiseks. Nagu punktis 2 osutatud, koosneb selle sektori jaoks eeldatavasti kasutada olev kogueraldis eelarve heakskiidetud assigneeringutest mahus 611 miljonit eurot ja sektori sihtotstarbelisest tulust, mis on hinnanguliselt 500 miljonit eurot. Seepärast, kui näitajat oleks kohaldatud kogueraldisele 1 111 miljonit eurot, mida kõnealune sektor eeldatavasti kasutada saab, siis ilmneks eelarve kerge alatäitmine 5,7 miljonit eurot.

3.1.3. Viinamarjakasvatussaadused (–33.7 miljonit eurot)

Veinisektori jaoks eraldatud assigneeringute kasutamise aeglustumine on tingitud veinisektori vahendite senisest aeglasemast täitmisest mõnes liikmesriigis, näitaja põhineb seejuures aga maksete varasemal keskmisel laekumiskiirusel. Sellest hoolimata ja arvestades kõnealuse sektori senist kõrget kasutusmäära ning liikmesriikide paindlikkust korraldada riiklike programmide raames ümber meetmed ja kulud, peab komisjon antud ajahetkel erinevust ajutiseks, kuid jälgib ka edaspidi tähelepanelikult kõnealuse kava rakendamist.

3.2. Otsetoetused

Assigneeringute kasutamine otsetoetusteks oli võrreldes näitaja osutatud tasemega (30. aprilli 2013 seis) 1 186,3 miljonit eurot suurem.

3.2.1. Tootmiskohustusega sidumata otsetoetused (+1 091,6 miljonit eurot võrreldes heakskiidetud assigneeringutega)

Seoses heakskiidetud assigneeringutega on ühtse otsemaksete kava puhul täheldatud eelarve ülekasutamist, mis tuleneb näitaja kohaldamisest seisuga 30. aprill 2013 eelarve heakskiidetud assigneeringutele, mis ei hõlma selle sektori sihtotstarbelist tulu. Tootmiskohustusega sidumata otsetoetuste (ühtne otsemaksete kava ja ühtse pindalatoetuse kava) rakendamine 30. aprillil 2013 on saavutanud 2012. aasta aprilli seisuga võrdse taseme. Liikmesriigid on juba eelarve prognoositavatest vahenditest maksnud ligikaudu 98 % ühtse otsemaksete kava ja 97,4 % ühtse pindalatoetuse kava puhul[3].

1. lisa assigneeringute esialgse kasutamise tabeli joonealuses märkuses on osutatud, milline oleks olukord, kui näitajat seisuga 30. aprill 2013 oleks kohaldatud kõigi selliste assigneeringute suhtes, mis on eeldatavasti kasutada tootmiskohustusega sidumata otsetoetuste rahastamiseks. Nagu punktis 2 osutatud, koosneb tootmiskohustusega sidumata otsetoetuste jaoks eeldatavasti kasutada olev kogueraldis eelarve heakskiidetud assigneeringutest mahus 38 076 miljonit eurot ja tootmiskohustusega sidumata otsetoetuste sihtotstarbelisest tulust, mis on hinnanguliselt 1 033 miljonit eurot. Seepärast, kui näitajat oleks kohaldatud kogueraldisele 39 109 miljonit eurot, mida saab eeldatavasti kasutada tootmiskohustusega sidumata otsetoetuste jaoks, siis oleks täheldatud eelarve ülekasutamine 87,2 miljonit eurot. See erinevus tuleneb ühtse pindalatoetuse kava jaoks väljatöötatud näitajast, milleks on 96,4 % (põhineb 2012. aastal maksmise tempol, kuid on võetud arvesse aasta kahe esimese kuu jooksul tehtud makseid); tegelik täitmismäär 30. aprilli 2013 seisuga on aga 97,4 %.

Seda arvesse võttes leiab komisjon, et tootmiskohustusega sidumata otsetoetuste puhul on ülekasutamine ajutine ning et olemasolevaid assigneeringuid ja sihtotstarbelist tulu on selle eelarveartikli täitmiseks piisavalt. Komisjon jätkab tähelepanelikult olukorra jälgimist kõnealuses sektoris.

3.2.2. Muud otsetoetused (+95,1 miljonit eurot)

Heakskiidetud assigneeringute kiirem kasutus muude otsetoetuste jaoks tuleneb sellest, et teatavate kavade (eriti ammlehmade eritoetuste) puhul on tehtud makseid 30. aprilli 2013. aasta seisu näitajast kiiremini. Komisjon leiab, et antud hetkel võib tegemist olla ajalise erinevusega. Siiski jälgib ta ka edaspidi tähelepanelikult kõnealuse kava ning tootmiskohustusega sidumata otsetoetuste rakendamise olukorda.

3.3. Põllumajanduskulude audit 3.3.1. Eelmiste aastate raamatupidamisarvestuste kontrollimine ja heakskiitmine (+78,0 miljonit eurot)

Kuna komisjon ei ole vastu võtnud mitte ühtegi raamatupidamisarvestuse kontrolli alast otsust, siis ei ole liikmesriigid kuni 30. aprillini 2013 andnud teada mitte ühestki raamatupidamisarvestuse korrigeerimisest. Eelarve praegune täitmine on tingitud 30. aprilli 2013. aasta vastavast näitajast.

Tuleks märkida, et komisjon tegi oma 2013. aasta kirjalikus muutmisettepanekus ettepaneku teha korrektsioone mahus –56 miljonit eurot. Kuna selliseid korrektsioone ei ole võimalik ette näha, siis lähtus komisjon eelmiste aastate keskmisest eelarve täitmise määrast. Novembris koostatud uues eelarveprojektis suurendati summat pärast esimese lepitusmenetluse ebaõnnestumist –100 miljoni euroni. Eelarvepädevad institutsioonid võtsid pärast 5. detsembril 2012 toimunud lepituskohtumist vastu 2013. aasta eelarve, milles määrati korrektsioonide summaks –200 miljonit eurot.

Praegu on komisjon arvamusel, et raamatupidamisarvestuse kontrollimise ja heakskiitmise otsustest ning liikmesriikide poolt toetuste maksetähtaegade eiramisest tulenevad eeldatavad korrektsioonid ei ole piisavad, et täielikult katta suurem summa –200 miljonit eurot. Komisjonil oleks vaja positiivsete eelarveassigneeringutega katta negatiivsetest eelarveassigneeringutest tingitud oluline puudujääk selleks, et sulgeda see eelarvepunkt 2013. aastal.

4. EAGFi sihtotstarbelise tulu rakendamine

1. lisas esitatud tabelist nähtub, et 30. aprilli 2013. aasta seisuga oli sihtotstarbelist tulu laekunud 553,5 miljonit eurot. Täpsemalt:

– vastavuse kontrolli otsuste kohastest tagasinõuetest laekus 379,2 miljonit eurot ja eelarveaasta lõpuks oodatakse sellele lisa;

– eeskirjade eiramise eest nõuti sisse ligikaudu 95,5 miljonit eurot ja eelarveaasta lõpuks oodatakse ka sellele lisa ning

– praegu on laekunud enamik piimamaksust, mille ligikaudne suurus on 78,8 miljonit eurot.

Aastast 2012 aastasse 2013 üle kantavate sihtotstarbeliste tulude summa moodustas 1 245,6 miljonit eurot (sh suhkruvaldkonna ajutise ümberkorraldusfondi saldo, mis pärast kõikide tasumisele kuuluvate maksete tegemist on ligikaudu 755 miljonit eurot). See summa on märkimisväärselt suurem esialgselt prognoositud 905 miljonist eurost.

Seega on EAGFi kulude katmiseks olemasolevate sihtotstarbeliste tulude kogusumma 30. aprilli 2013. aasta seisuga 1 799,1 miljonit eurot. Komisjoni praeguse hinnangu kohaselt on seni laekumata sihtotstarbeline tulu 74,5 miljonit eurot (2013. aasta eelarve hinnanguliselt laekuv sihtotstarbeline tulu on 628 miljonit eurot, millest 553,5 miljonit eurot on laekunud).

5. Järeldused

EAGFi 2013. aasta eelarveassigneeringute esialgne kasutamine kuni 30. aprillini 2013 näitab, et liikmesriikide igakuised maksed ületavad näitajal põhinevat eelarve täitmise kulude profiili ligikaudu 1 287,9 miljoni euro võrra. Kõnealuste toetustega seotud maksete kiirem laekumine oli peamiselt tingitud komisjoni 16. oktoobril 2012 liikmesriikidele antud üldloast otsetoetuste ettemaksete tegemiseks. Eeldatavasti väheneb maksete tegemise kiirus, kui läheneb kõnealuste toetustega seotud maksete tähtaeg 30. juuni 2013.

Sihtotstarbelist tulu on kasutada 1 799,1 miljonit eurot ning eeldatavasti peaks 2013. aastal laekuma veel 74,5 miljonit eurot. Komisjon eeldab, et antud hetkel on laekunud ja aasta jooksul laekuv sihtotstarbeline tulu piisav katmaks tootjaorganisatsioonide rakendusfondide ja ühtse otsemaksete kava rahastamist, nagu eeldati 2013. aastal, mil eelarve koostati, ning seejuures ka teiste eelarveridade (nt raamatupidamisarvestuse kontrollimise ja heakskiitmise) ülekasutamiseks.

[1] ELT L 209, 11.8.2005, lk 1.

[2] Euroopa Parlamendi ja nõukogu määruse (EL, Euratom) nr 966/2012 (mis käsitleb Euroopa Liidu üldeelarve suhtes kohaldatavaid finantseeskirju) artikli 14 kohaselt kantakse sihtotstarbeline sisetulu üle ainult järgmisse eelarveaastasse. Et tagada eelarve mõistlik haldamine, kasutatakse kõnealust sihtotstarbelist tulu üldjuhul enne asjaomase eelarveartikli heakskiidetud assigneeringuid.

[3] Tootmiskohustusega sidumata otsetoetuste rakendamise tase arvutatakse protsendina eelarves ettenähtud vajadustest, mis hõlmavad ühtse otsemaksete kava puhul ka sihtotstarbelist tulu.